CELEX: 32012D0015(01)
Language: el
Date: 2012-07-17 00:00:00
Title: 2012/458/ΕΕ: Απόφαση της Ευρωπαϊκής Κεντρικής Τράπεζας, της 17ης Ιουλίου 2012 , σχετικά με την περαιτέρω εκχώρηση αρμοδιοτήτων χορήγησης, ανανέωσης ή παράτασης πιστοποιήσεων (ΕΚΤ/2012/15)

4.8.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 209/17
            
         ΑΠΌΦΑΣΗ ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
   της 17ης Ιουλίου 2012
   σχετικά με την περαιτέρω εκχώρηση αρμοδιοτήτων χορήγησης, ανανέωσης ή παράτασης πιστοποιήσεων
   (ΕΚΤ/2012/15)
   (2012/458/ΕΕ)
   Η ΕΚΤΕΛΕΣΤΙΚΗ ΕΠΙΤΡΟΠΉ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη την απόφαση ΕΚΤ/2011/8 της 21ης Ιουνίου 2011 σχετικά με τις διαδικασίες χορήγησης περιβαλλοντικής πιστοποίησης και πιστοποίησης υγείας και ασφάλειας για την παραγωγή τραπεζογραμματίων ευρώ (1), και ιδίως το άρθρο 2 παράγραφος 3,
   Έχοντας υπόψη την απόφαση ΕΚΤ/2010/22 της 25ης Νοεμβρίου 2010 σχετικά με τη διαδικασία πιστοποίησης ποιότητας όσον αφορά τους φορείς παραγωγής τραπεζογραμματίων ευρώ (2), και ιδίως το άρθρο 2 παράγραφος 4,
   Εκτιμώντας τα ακόλουθα:
   
               (1)
            
            
               Η εκτελεστική επιτροπή είναι αρμόδια να λαμβάνει κάθε απόφαση σχετικά, αφενός, με την περιβαλλοντική πιστοποίηση και την πιστοποίηση υγείας και ασφάλειας των φορέων παραγωγής, σύμφωνα με το άρθρο 2 παράγραφος 3 της απόφασης ΕΚΤ/2011/8, και, αφετέρου, με την πιστοποίηση της ποιότητας των εν λόγω φορέων, σύμφωνα με το άρθρο 2 παράγραφος 4 της απόφασης ΕΚΤ/2010/22 (στο εξής αναφερόμενες από κοινού ως οι «πιστοποιήσεις»), δύναται δε να εκχωρεί περαιτέρω, σε ένα ή περισσότερα μέλη της, αρμοδιότητες χορήγησης, ανανέωσης ή παράτασης πιστοποιήσεων.
            
         
               (2)
            
            
               Ένας μεγάλος αριθμός πιστοποιήσεων που κατά περίπτωση χορηγούνται ή ανανεώνονται σε ετήσια βάση υπόκειται στις ρυθμίσεις των αποφάσεων ΕΚΤ/2011/8 και ΕΚΤ/2010/22. Ενόψει αυτού, προκειμένου να διευκολυνθεί ακόμη περισσότερο η διαδικασία πιστοποίησης, η εκτελεστική επιτροπή κρίνει αναγκαίο και πρόσφορο να εκχωρήσει περαιτέρω την αρμοδιότητά της για χορήγηση, ανανέωση ή παράταση πιστοποιήσεων στο μέλος της ίδιας, στο οποίο αναφέρεται η Διεύθυνση Τραπεζογραμματίων.
            
         
               (3)
            
            
               Προς διασφάλιση της συλλογικής ευθύνης της εκτελεστικής επιτροπής, το μέλος αυτής, στο οποίο εκχωρείται περαιτέρω η σχετική αρμοδιότητα, θα πρέπει να υποβάλλει στην εκτελεστική επιτροπή ετήσια έκθεση για τις αποφάσεις περί πιστοποίησης,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Περαιτέρω εκχώρηση αρμοδιοτήτων
   Η εκτελεστική επιτροπή εκχωρεί περαιτέρω τις αρμοδιότητές της για άσκηση των ακόλουθων καθηκόντων στο μέλος της στο οποίο αναφέρεται η Διεύθυνση Τραπεζογραμματίων:
   
               α)
            
            
               χορήγηση ή ανανέωση της πλήρους πιστοποίησης ποιότητας κατά το άρθρο 3 παράγραφος 4 και το άρθρο 7 της απόφασης ΕΚΤ/2010/22·
            
         
               β)
            
            
               χορήγηση ή παράταση της προσωρινής πιστοποίησης ποιότητας κατά το άρθρο 4 παράγραφος 3 και το άρθρο 10 της απόφασης ΕΚΤ/2010/22·
            
         
               γ)
            
            
               χορήγηση ή ανανέωση της περιβαλλοντικής πιστοποίησης κατά το άρθρο 6 της απόφασης ΕΚΤ/2011/8·
            
         
               δ)
            
            
               χορήγηση ή ανανέωση της πιστοποίησης υγείας και ασφάλειας κατά το άρθρο 8 της απόφασης ΕΚΤ/2011/8.
            
         Άρθρο 2
   Υποχρέωση υποβολής εκθέσεων
   Το μέλος της εκτελεστικής επιτροπής στο οποίο αναφέρεται η Διεύθυνση Τραπεζογραμματίων υποβάλλει στην εκτελεστική επιτροπή ετήσια έκθεση σχετικά με τις αποφάσεις περί πιστοποίησης που λαμβάνονται κατά το άρθρο 1.
   Άρθρο 3
   Έναρξη ισχύος
   Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
   
      Φρανκφούρτη, 17 Ιουλίου 2012.
      
         
            Ο Πρόεδρος της ΕΚΤ
         
         Mario DRAGHI
      
   
   
      (1)  ΕΕ L 176 της 5.7.2011, σ. 52.
   
      (2)  ΕΕ L 330 της 15.12.2010, σ. 14.